বেলগাছিয়ার ভূমিধস ঠেকাতে নয়া পদক্ষেপ!

হাওড়া: কয়েকদিন ধরে খবরের শিরোনামে হাওড়ার বেলগাছিয়া। সেখানকার ভাগাড়ে ভূমিধসের কারণে ঘর ছাড়া হন বহু মানুষ। আর সেই কথাকেই মাথায় রেখে এবার বেলগাছিয়ার ভাগাড়ে যাতে নতুন করে ভূমিধস না হয়, তাই ভাগাড়ের বড় পাহাড়ের আবর্জনা কেটে ছোট করার কাজ শুরু হল।

ইতিমধ্যেই বায়োমাইনিং পদ্ধতিতে শুরু হয়েছে বেলগাছিয়ায় পাহাড় কেটে জঞ্জাল সাফ করার কাজ। উল্লেখ্য, ভূমিধসের আগে থেকেই এই পদ্ধতিতে সেখানে শুরু হয়েছিল আবর্জনার পাহাড় ছোট করার কাজ, কিন্তু তখন তা হতো শুধু রাতেরবেলা। তবে এই ঘটনার পর আবর্জনার পাহাড় ছোট করার কাজ বায়োমাইনিংয় দিয়ে চলছে ২৪ ঘন্টা।

আরও পড়ুন: ইদ-রামনবমীতে নিরাপত্তার চাদরে মোড়া শহর, কঠোর ব্যবস্থার হুঁশিয়ারি পুলিশের

এই প্রসঙ্গে হাওড়া পুরসভার মুখ্য প্রশাসক সুজয় চক্রবর্তী তিনি জানিয়েছেন, ‘ হাওড়ার বেলগাছিয়া বড় ভাগাড়ের পাহাড় কেটে ছোট্ট করার কাজ চলছে। ২৪ ঘন্টা ধরে প্রতিদিন বায়োমাইনিংয়ের কাজ চলছে। প্রতিদিন ১৬০০ থেকে ১৮০০ মেট্রিক টন আবর্জনা কাটার কাজ চলছে। আবর্জনা কমিয়ে ফেলা হচ্ছে যাতে করে ভূমিধসের মতো ঘটনা আর না ঘটে। এই কেটে ফেলা আবর্জনা আপাতত প্রসেসিংয়ের জন্য অন্যত্র পাঠিয়ে দেওয়া হচ্ছে।”

শুধুতাই নয়, হাওড়া শহরের যত্রতত্র আবর্জনা পরিষ্কার করতে এবং শহরের উপচেয়ে পড়া আবর্জনা সরাতে এবার হাওড়া পুরসভার এজেন্সিগুলি বাড়াচ্ছে ডাম্পারের সংখ্যা। এই অতিরিক্ত ডাম্পার শুধু সকালেই নয়, রাতেও ঘুরবে।

হাওড়া পুরসভা শহরের ভ্যাট চটজলদি পরিষ্কার করার তাগিদে নেমেছে কারণ আগামী সোমবার এবং মঙ্গলবার ইদ, আর তার আগেই ভ্যাটের উপচে পড়া জঞ্জাল পরিষ্কার করার কাজে নেমেছেন।

দেখুন অন্য খবর